გისანდოს ხარების ხელშეკრულება

გისანდოს ხარების ხელშეკრულება () —  ხელშეკრულების სახელწოდება, რომელიც დაიდო გისანდოს გორაზე გისანდოს ხარების მახლობლად (ავილა, ესპანეთი) 1468 წლის 19 სექტემბერს, კასტილიის მეფე ენრიკე IV-სა და მის ნახევარდას ისაბელ I კასტილიელს შორის. ხელშეკრულებამ ისაბელას მიანიჭა ასტურიის პრინცესის ტიტული და ამგვარად იგი გახდა კასტილიის გვირგვინის სავარაუდო მემკვიდრე.

სამოქალაქო ომი კასტილიაში დაიწყო 1464 წელს, როდესაც აზნაურთა ჯგუფმა აჯანყება მოაწყო ენრიკე IV-ის ტახტიდან ჩამოგდების მცდელობით. 1465 წლისთვის მათ სიმბოლურად ჩამოაგდეს მეფე და მის ადგილზე მისი ნახევარძმა ალფონსო დასვეს. ალფონსოს გარდაცვალების შემდეგ, 1468 წელს, ისაბელა, ენრიკე IV-ის ნახევარდა, გახდა მეამბოხეთა ახალი კანდიდატი. სამოქალაქო ომის გაგრძელების ნაცვლად, ისაბელამ არჩია მოლაპარაკებები ეწარმოებინა ენრიკე IV-სთან ანტონიო დე ვენერისის შუამავლობით.

კასტრონუევოში რამდენიმე შეხვედრის შემდეგ მიაღწეს წინასწარ შეთანხმებას, რომელიც დაასრულებდა სამოქალაქო ომს. შეთანხმება ოფიციალურად გაფორმდა გისანდოს ხარების ხელშეკრულებით 1468 წლის 18 სექტემბერს. ხელშეკრულების თანახმად, მთელი კასტილიის სამეფო უნდა დაბრუნებოდა მეფეს და ისაბელა უნდა გამხდარიყო მისი სავარაუდო მემკვიდრე, მიეღო ასტურიის პრინცესის ტიტული და დიდი მზითევი. ისაბელა მხოლოდ მეფის თანხმობით უნდა დაქორწინებულიყო. საბოლოოდ, მეფის ქალიშვილი ხუანა ჩამოშორდა ტახტის მემკვიდრეობის რიგს.

მოგვიანებით, ისაბელას არასანქცირებულმა ქორწინებამ ფერდინანდ არაგონელთან გამოიწვია ენრიკე IV-ის მიერ ხელშეკრულების უარყოფა. შედეგად, მეფემ კვლავ აღიარა თავისი ქალიშვილის ხუანას უფლებები ცერემონიაზე, რომელიც გაიმართა ვალ-დე-ლოზოიაში 1470 წლის 25 ნოემბერს. ეს იყო ერთ-ერთი მოვლენა, რომელმაც საბოლოოდ რამდენიმე წლის შემდეგ კასტილიის მემკვიდრეობისათვის ომი გამოიწვია.

სქოლიო

კატეგორია:ესპანეთის ისტორია